La protesta ha reunit prop de 4.000 persones a la Puerta del Sol  ACN Madrid.-Una manifestació en favor dels presos independentistes ha acabat amb càrregues policials al centre de Madrid aquest dissabte. És la segona que té lloc a la capital de l’Estat en tres dies i ha reunit prop de 4.000 persones. En finalitzar l’acte, part dels concentrats han intentat tallar la Gran Via de Madrid i han començat les càrregues i aldarulls que s’han escampat després pel barri de Lavapiés. La marxa, convocada per col·lectius antirepressius i d’esquerres havia anat prèviament des de l’estació d’Atocha a la Puerta del Sol amb el lema “Llibertat presos polítics, llibertat detinguts”.

Summary: Una manifestació a favor dels presos independentistes acaba amb càrregues policials a Madrid


El Departament de Territori i Sostenibilitat té previst iniciar aquest dimecres, 4 d'abril, les obres de millora del ferm de la carretera C-12, l'Eix de l'Ebre, entre la zona de Jesús, a Tortosa, i la del pla d'Illes, a l'inici del terme d'Aldover. Els treballs abastaran un tram de quatre quilòmetres, tenen un pressupost de 980.000 euros i es preveu que s'allarguin fins el pròxim mes de juny. Es reciclarà i renovarà el ferm amb una nova capa d'aglomerat, reparant els punts que presenten deformacions. També s'introduiran millores de seguretat, com la formació d'un carril central de girs i un zebrejat per separar els sentits.  A la zona d'accés al Pla d'Illes, el carril central se situarà ala marge esquerre i també es reordenaran els accessos. L'execució dels treballs suposarà algunes afectacions al trànsit: durant la primera setmana, en què es reciclarà el ferm, s'ocuparà un carri de la circulació, en funció de les necessitats, i es donarà pas alternatiu als vehicles.

Summary: Comencen les obres de millora del ferm de l'Eix de l'Ebre entre Tortosa i Aldover


L'Audiència Nacional ha reiterat la prohibició a la membre dels CDR Tamara Carrasco de sortir del seu municipi de residència, Viladecans (Baix Llobregat). La jove havia demanat poder ampliar el seu radi de mobilitat a tot Catalunya, però l'Audiència li recorda que està investigada per fets "greus", com desordres públics, i que actualment ja pot anar al metge o a treballar fora de Viladecans, a més de poder demanar permisos puntuals per altres motius, segons ha avançat Catalunya Ràdio i confirma la interlocutòria a la qual ha tingut accés l'ACN. Fa unes setmanes l'Audiència va decidir enviar als jutjats catalans la causa contra Tamara Carrasco i Adrià Carrasco per un delicte de desordres públics i va descartar el delicte de terrorisme. Arran d'un informe de la Guàrdia Civil i a petició de la fiscalia, el magistrat Diego De Egea deia que només se'ls pot atribuir desordres públics i que els CDR no estan considerats per ara grup terrorista. Per això, considera que l'Audiència Nacional no és competent per aquest delicte. No obstant això, fonts del tribunal han explicat a l'ACN que la documentació va sortir de Madrid fa una setmana cap a diversos jutjats catalans i ara s'està pendent de la seva resposta per si accepten assumir la causa totalment o només pels fets que haurien passat en cada partit judicial.

Summary: L'Audiència Nacional reitera a Tamara la prohibició de sortir de Viladecans tot i no investigar-la per terrorisme


L'Audiència de Girona ha condemnat disset dels 28 suposats integrants del clan Capirote, ubicat a l'Empordà i preparat per convertir-se en una "multinacional" de la marihuana. La sentència imposa les penes més altes als dos líders de la xarxa de narcotraficants i els condemna a fins a 6 anys, 7 mesos i 15 dies de presó per delictes contra la salut pública, pertinença a grup criminal, tinença il·lícita d'armes i defraudació de fluid elèctric. El tribunal conclou que nou dels processats integraven un grup criminal perfectament jerarquitzat dedicat al cultiu i tràfic de marihuana i que, a més, comptaven amb altres col·laboradors que vigilaven plantacions o els ajudaven a punxar la llum i fer la instal·lació elèctrica. A la resta de condemnats els hi imposen penes que van des dels 6 mesos de presó fins als 5 anys i 9 mesos.

Summary: Sentència contra el clan preparat per ser una "multinacional" de la marihuana: disset condemnats i onze absolts


L'accident entre 4 vehicles que ha tingut lloc a un quart de set de la tarda a la C-12, al seu pas per Maials, ha comportat un mort i dos ferits greus, una dona de 58 anys que ha estat traslladada en helicòpter a l'Hospital Joan XXIII i un home de 55 anys també traslladat en helicòpter a l'Hospital Arnau de Vilanova. La víctima mortal és la passatgera davantera d'un dels turismes implicats. A banda, una quarta persona, un home de 59 anys, ha patit lesions de gravetat menor i encara hi ha dues persones més, un home de 81 anys i una dona de 79, pendents de valorar pel Sistema d'Emergències Mèdiques (SEM). Els fets han tingut lloc al quilòmetre 103 de la via.  (S'ha actualitzat el balanç de víctimes de l'accident) Els Bombers de la Generalitat han enviat fins al lloc dels fets nou dotacions terrestres i el Sistema d'Emergències Mèdiques (SEM) hi ha desplaçat dos helicòpters i tres ambulàncies terrestres, una de les quals medicalitzada. Els Mossos d'Esquadra hi ha enviat almenys tres dotacions. L'accident ha obligat a tallar la via en ambdós sentits de la marxa i a habilitar circulació alternativa a través de les carreteres C-233 i C-242.

Summary: ACTUALIZACIÓ:1 mort i 2 ferits greus en l'accident entre 4 vehicles a la carretera C-12, a Maials


L'institut Ramon Muntaner de Figueres i la Generalitat han descobert uns murals pedagògics del segle XIX únics a Catalunya a les parets del claustre del centre. Les pintures van ser fetes entre els anys 1840 i 1854. Són dibuixos lineals que representen coneixements de geometria, botànica, zoologia, geografia o història. Se'n tenia constància documental, però es creien desaparegudes. Ara, unes feines de manteniment han permès començar-les a fer ressorgir. De moment, s'han fet diverses cales arreu de les parets (tres de les quatre que envolten el claustre). Són murals al tremp, es creu que la majoria d'un sol color, sobre una base de morter de calç. "Permetien que durant l'esbarjo els alumnes reforcessin els seus coneixements", explica el coordinador pedagògic de l'institut, Joan Manuel Soldevilla.  La directora del Centre de Restauració de Béns Mobles de Catalunya (CRBMC), Àngels Solé, diu que encara se'n desconeix l'autoria però ja avança que les pintures "són úniques".

Summary: Descobreixen uns murals pedagògics del segle XIX únics a Catalunya al claustre de l'institut Ramon Muntaner de Figueres


L'advocat de les famílies dels dos Agents Rurals morts a Aspa (Segrià), el 21 de gener, demana fins a 51 anys i mig de presó per a Ismael Rodríguez, l'autor confés dels crims. En una vista prèvia que ha tingut lloc aquest dijous als jutjats de Lleida, Fiscalia, tot i no precisar la pena de presó que demana per al caçador, sí que ha coincidit en atribuir-li dos delictes d'assassinat, a més a més d'atemptat a l'autoritat i un de tinença il·lícita d'armes, ja que no tenia llicència per a l'escopeta que va fer servir per disparar, que no era seva. L'acusació, que porta el lletrat Pau Simarro, també demana un any de presó per al propietari de l'escopeta homicida, com a cooperador necessari del doble crim. L'advocat està convençut que Rodríguez va disparar contra els dos agents amb acarnissament ja que no va fer un únic tret. Les peticions de l'acusació particular es basen en demanar 25 anys per cadascun dels delictes d'assassinat, 6 mesos per dos delictes d'atemptat a l'autoritat, i 5 mesos per un delicte de tinença il·lícita d'armes. Això suma els 51 anys i mig de presó que els familiars dels Agents Rurals esperen que l'assassí confés, veí de Vacarisses, passi entre reixes. L'acte del jutjat d'instrucció que porta el cas indica que els dos agents rurals van morir de dos trets. En aquest sentit, s'està a l'espera de l'informe de balística que ha d'aclarir exactament si l'escopeta que va fer servir l'acusat, estava trucada o la va recarregar.

Summary: Les famílies dels agents rurals morts a Aspa demanen 51 anys per a l'autor confés dels crims


Una dona de 85 anys ha resultat ferida greu amb cremades en l'incendi d'un habitatge a Pals (Baix Empordà). Els Bombers van rebre l'avís a les 3.27 hores. Fonts de la Policia Local han explicat a l'ACN que l'origen del foc pot ser una cigarreta que ella mateixa estava fumant quan es va quedar adormida. La casa, al carrer Rodors, ha quedat cremada totalment. El Sistema d'Emergències Mèdiques (SEM) ha traslladat la víctima de matinada a l'Hospital Vall d'Hebron. Sis dotacions dels Bombers van apagar el foc a l'habitatge, on també vivia la cuidadora, que va resultar il·lesa. El foc va quedar extingit a les 7 del matí. La víctima és estrangera, viu a Pals fa anys i té problemes de mobilitat.

Summary: Ferida greu amb cremades una dona de 85 anys en l'incendi d'un habitatge a Pals


El líder del PPC considera que Ponsatí veu més prioritari "obrir les escoles l'1-O" que eliminar als barracots i que Forn està disposat a ordenar que els Mossos "actuïn d'esquena a la legalitat" ACN Barcelona.-El president del Partit Popular Català (PPC), Xavier Garcia Albiol, considera que el Govern ha seguit criteris de "radicalitat independentista" enlloc d'"aptituds" a l'hora d'escollir els nous consellers. En roda de premsa, Albiol ha posat com a exemple el cas de la nova titular d'Ensenyament, l'economista Clara Ponsatí, membre del secretariat nacional de l'ANC. Considera que la seva prioritat serà aconseguir "que les escoles puguin obrir per l'1-O" enlloc d'assolir que centenars d'escolars catalans deixin de fer classe en barracots. També ha tingut paraules pel nou conseller d'Interior, Joaquim Forn, de qui creu que estarà disposat a ordenar als Mossos d'Esquadra a què "actuïn d'esquena a la legalitat" en la celebració del referèndum. El grup del PPC al Parlament ja ha demanat la compareixença dels nous consellers perquè expliquin els reptes fixats en la seva nova tasca al Govern. Una petició que els populars catalans també fan extensiva a Jordi Turull, conseller de la Presidència i portaveu del Govern en substitució de Neus Munté. "Sorprèn a aquestes alçades que no hagin demanat comparèixer ells mateixos en seu parlamentària donada la situació política", ha raonat Albiol. Esmena perquè no es generalitzi la "lectura única" al Parlament El grup del Partit Popular Català (PPC) al Parlament ha entrat una esmena en relació a la Proposta de reforma del Reglament del Parlament. En concret, qüestiona generalitzar el procediment de "lectura única" en Ple del Parlament i apuntant que són per a projectes o proposicions de llei "que no requereixin un extens procés deliberatiu de treball parlamentari" o que siguin "de poca rellevància política i social".  D'aquesta manera, els populars rebutgen aquest procediment en iniciatives que tinguin per objectiu, per exemple, la reforma de l'Estatut o l'aprovació de lleis com la del referèndum o la de 'desconnexió'. Sobre aquestes dues últimes, Albiol ha advertit que "sigui com sigui, no entraran en vigor perquè les institucions democràtiques evitaran que es produeixi aquest acte d’atropellament de la democràcia", ha conclòs.

Summary: Albiol critica que el Govern valori més la "radicalitat" que les "aptituds" a l'hora de nomenar els nous consellers


El ministre de Foment, Íñigo de la Serna, s’ha compromès aquest dimarts amb l’alcalde de Lleida, Àngel Ros, a estudiar la viabilitat comercial de situar l’estació de Lleida-Pirineus com una de les parades del nou AVE ‘low cost’, l’EVA, que cobrirà la línia entre Barcelona i Madrid. “Hem vist una actitud molt positiva per part del ministre”, ha afirmat Ros a la sortida de la trobada. En aquesta reunió, que ha tingut lloc al Ministeri de Foment i ha durat una hora i quart, el ministre també ha acordat impulsar el pla de l’estació de Lleida mitjançant la convocatòria d’una trobada entre l’Ajuntament, el Ministeri i ADIF, i ha informat de l’estat de les obres de la N-230 a la Vall d’Aran i la N-240.  Ros ha qualificat la trobada de “positiva” i “cordial”. A més de l’alcalde i el ministre hi ha assistit també el regidor d’urbanisme de la Paeria, Fèlix Larrosa, i la regidora del PP Dolors López Aguilar, mentre que per Foment el secretari general Infraestructures, Manuel Miño, i el secretari d’Estat d’Infraestructures, Transport i Habitatge, Julio Gómez Pomar. Segons l’alcalde, en aquesta trobada el ministre “ha vist la importància que té” el pla de l’Estació de Lleida “des de tots els punts de vista per a la ciutat de Lleida”, on “hi ha un ampli consens sobre la importància de l’espai que genera la estació per a un creixement comercial”.  Sobre aquesta qüestió, segons Ros, De la Serna s’ha compromès a organitzar una reunió amb presència del president d’ADIF i de representants del Ministeri “per prendre decisions i impulsar entre ADIF i l’Ajuntament de Lleida els terrenys que contempla el pla”.  Respecte a la possibilitat d’una arada de l’EVA a Lleida, Ros ha apuntat que el ministre considera “raonable” la petició, tot i que ha advertit que caldrà analitzar aquesta possibilitat des d’una òptica comercial.  “Ho estan estudiant, i es farà una experiència pilot, però el ministre ha trobat molt raonable que aquest nou servei d’AVE tingui una parada a Lleida-Pirineus”, ha dit. El ministre també ha informat de l’estat dels projectes a la N-230 i N-240, i concretament del darrer estudi informatiu sobre les obres de 300 milions d’euros entre Sopeira i la boca Sud del Túnel de Vielha, una obra “important”, ha dit Ros, des del punt de vista turístic i logístic.  La regidora del PP Dolors López ha mostrat la seva “satisfacció” per la “receptivitat” del ministre de Foment. “Ha estat una visita molt positiva perquè el ministre ha entès perfectament la importància que té per a Lleida desafectar els terrenys de l’estació i s’ha compromès que en un termini breu de temps donarà una resposta”.  Pel que fa a la parada de l’EVA, segons López, el ministre ha apuntat que aquest és un tema “comercial” i malgrat que no s’ha compromès abans de fer la prova pilot, “sí que ens ha donat pràcticament per fet que Lleida no quedarà al marge de l’EVA”. La reunió d’aquest dimarts ha tingut lloc onze després que De la Serna presentés el 6 de febrer al Prat del Llobregat el nou servei d'alta velocitat, EVA, que serà un 25% més barat que l'AVE amb previsió d'estrenar-lo d'aquí un any. Un AVE ‘low cost’ que tindrà cinc freqüències diàries per sentit des de Madrid i estació final al Prat de Llobregat amb una única parada durant el trajecte, a l'estació del Camp de Tarragona. L’alcalde de Lleida va adreçar aleshores una petició al ministre de Foment perquè considerés la possibilitat que aquest nou AVE s’aturés també a Lleida. A la seva missiva, Ros defensava “la importància que te l’Alta Velocitat per a Lleida” i l’èxit obtingut en el servei des del 2013, que acumula 17 milions de viatgers amb sortida o destinació a Lleida.  De la Serna va respondre aquella missiva el 26 de febrer, també mitjançant una carta on evitava comprometre’s. El Ministeri apuntava que la possibilitat d’establir una parada de l’EVA a Lleida depenia del resultat de l’experiència pilot que es desplegarà al primer trimestre del 2019 a la línia Madrid-Barcelona.

Summary: De la Serna es compromet amb Ros a estudiar una parada del l’AVE ‘low cost’ a Lleida


El jutjat de Primera Instància número 5 ha condemnat una veïna de Lleida en situació de vulnerabilitat a pagar els 5.357,88 euros que deu a Endesa per factures impagades entre el 2015 i el 2018. Segons ha avançat el diari 'Segre', la sentència té en compte de forma íntegra la demanda de la companyia contra la Dolors Ortíz, de 52 anys, que el passat 16 de setembre es va convertir en la primera persona a Catalunya a anar a judici per l'impagament de factures de la llum. El jutge es basa en l'argument que la llei de pobresa energètica evita el tall del subministrament a les persones vulnerables però no eximeix del pagament del deute, sinó que preveu que les administracions han de trobar la solució per sufragar o abonar la quantitat pendent.  El dia del judici la Dolors, que està divorciada i fa anys que no troba feina, va rebre el suport de l'Aliança per la Pobresa Energètica (APE) que considera la demanda d'Endesa com un "xantatge" en plena negociació del conveni entre la companyia el Govern. L'APE va recordar que la població de Catalunya es troba en situació de pobresa energètica i va reclamar a la companyia aturar tots els procediments judicials iniciats i la condonació del deute acumulat per part de les famílies.  La sentència no és ferma i indica que precisament perquè hi ha deute, a Ortíz se li aplica la llei de pobresa energètica per mantenir el servei. En aquest sentit, apunta que "la norma no justifica l'impagament del contracte, sinó que articula mecanismes per facilitar el compliment del vincle i el pagament dels consums deguts". Així mateix, indica que els protocols per evitar els talls, els ajuts a fons perdut o els descomptes notables en els consums, s'han d'articular via acords de col·laboració a l'Administració". El jutge afegeix fins i tot que és conscients de la complexa situació econòmica i familiar d'Ortíz, que a banda de no tenir feina pateix diverses malalties i rep una ajuda mensual de 430 euros, però remarca que en la llei de pobresa energètica, "no existeix cap precepte" que l'eximeixi de pagar.  Ortíz resideix en un pis al barri de la Bordeta de Lleida, amb la seva filla de 22 anys que pateix trastorns alimentaris i de personalitat. El banc es va quedar amb el seu pis després d'una execució hipotecària però s'hi va poder quedar després d'acordar un lloguer social. Les dificultats econòmiques també van provocar que comencés a no poder pagar les factures dels subministraments des del 2015, moment en el qual es va adreçar als Serveis Socials i va obtenir l'informe de risc d'exclusió residencial, establert a la Llei 24/2015, i evitar així el tall.

Summary: Condemnen a una veïna de Lleida en situació vulnerable a pagar una multa de 5.400 euros a Endesa


El Servei Català de Trànsit (SCT) ha informat que entre les tres de la tarda de divendres i fins les vuit del vespre d'aquest diumenge no s'ha registrat cap víctima mortal a la xarxa de carreteres interurbanes, autovies i autopistes de Catalunya. La mobilitat, però, ha estat complicada especialment en la darrera jornada, amb retencions provocades per l'alt volum de trànsit, especialment als accessos a Barcelona, i per diversos accidents de caràcter lleu que han afectat la circulació. Amb la proximitat de les festes de Nadal i coincidint amb la celebració de dinars i sopars familiars i també d'empresa, dimecres es va endegar una campanya preventiva de controls de drogoalcoholèmia que el SCT coordina amb Mossos d'Esquadra i Policies locals i que s'allargarà fins el 23 de desembre.  Pel que fa a la sinistralitat, dissabte es va produir un accident entre dos cotxes i una bicicleta que va provocar el tall de la C-55, a Esparreguera. El sinistre va causar 5 afectats segons el Sistema d'Emergècies Mèdiques (SEM): dues persones ferides de gravetat i tres ferits lleus; un d'ells el ciclista. En aquesta mateixa via també es va registrar un accident amb un turisme implicat a Collbató que va causar el tall de la calçada en els dos sentits. També a la C-55, però aquest diumenge a Manresa en sentit sud s'ha produït un accident amb una motocicleta implicada que ha causat el tall d'un carril i fins a tres quilòmetres de cues. El motorista ha resultat ferit menys greu segons el SEM. A més, hi hagut retencions de 2,5 quilòmetres a l'AP-7, a Castellbisbal, com a conseqüència d'un accident sense ferits que ha provocat el tall de dos carrils. Diumenge a la tarda, en plena operació tornada, s'han registrat retencions de 7 quilòmetres a la C-58 des de Ripollet fins a l'entrada a Barcelona. Per descongestionar aquesta autopista s'ha obert el carril bus-VAO per a tots els vehicles en sentit sud independentment del nombre d'ocupants (excepte camions de 7,5 tones o més). L'operació tornada s'ha complicat amb altres incidències com un accident a la B-20 en sentit Llobregat, i un altre sinistre a la B-23 a Esplugues de Llobregat, amb un tall de carril sentit nord i 6 quilòmetres de cues.

Summary: Les carreteres catalanes no registren durant el cap de setmana cap víctima mortal però sí nombroses retencions


Les associacions demanen tornar a la primera prestació extraordinària després del "fracàs" de les habilitades a l'estiu ACN Barcelona.-Els autònoms exigeixen al govern espanyol una pròrroga més ambiciosa de les prestacions dels autònoms, que tenen vigència fins al 30 de setembre. Després del "fracàs" de les ajudes habilitades a l'estiu, les associacions en defensa dels treballadors per compte propi reclamen tornar a la prestació extraordinària impulsada durant l'estat d'alarma i que va arribar la meitat del col·lectiu (246.900). En canvi, la prestació habilitada a l'estiu l'han percebut 28.639 autònoms. L'ajut dirigit a autònoms de temporada només l'han rebut 311 catalans. Els representants dels treballadors també reclamen qui no factura no hagi de pagar la quota a la Seguretat Social. "Alguns, o paguen la quota, o mengen", alerta Carme Teixidor, de la Intersindical-CSC. Les organitzacions més representatives dels treballadors per compte propi a l'Estat –ATA, Upta i Uatae– es reuniran aquest divendres amb el ministre d'Inclusió i Seguretat Social, José Luís Escrivá per tractar l'allargament de les prestacions més enllà del setembre. "No sé si el govern espanyol s'imagina que pots viure amb un 50% menys dels recursos, abans feia 1.000 o 1.100 euros al mes i d'això he passat a 500 euros, i a més he de pagar la quota de la Seguretat Social que són 250 euros al més, això em deixa 250 euros per pagar el lloguer i sobreviure, cosa que és impossible", explica l'Eliza, una traductora resident a Barcelona, que s'ha donat de baixa durant els últims tres mesos. "Si la situació millora a l'octubre, em donaré d'alta", diu.  El ministeri ja ha avançat que les ajudes s'estendrien sense concretar com. Algunes de les peticions que es posaran sobre la taula per ajudar als autònoms a sortir de la "greu" situació en què es troben és tornar a "rescatar" la primera prestació extraordinària per cessament d'activitat amb el mateix termini que la pròrroga que es pacti pels ERTO, explica Sandra Zapatero, de la Confederació de Treballadors Autònoms de Catalunya (CTAC). Aquesta demanda implica deixar enrere les dues ajudes de l'estiu que la CTAC titlla de "frustrants" i la Intersindical-CSC d'un "autèntic desastre". Per poder accedir a l'ajut general s'havia de demostrar uns ingressos un 75% inferiors que en el mateix període de l'any anterior, i no obtenir rendiments mensuals superiors als 1.900. En total, 6.400 autònoms han hagut de renunciar per por a superar el topall i haver de tornar els diners. Es pot dir, per tant, que els 28.639 treballadors que l'han rebut pràcticament no han pogut obrir el negoci.  "Tenim un gruix d'autònoms amb una situació horrorosa, summament precària, no s'ha tingut en compte per res la gent que encara no pot exercir, una pròrroga de les noves ajudes no té cap sentit, és un suïcidi perquè la gent no pot viure amb 400 euros", ha assenyalat la responsable de Som Autònoms de la Intersindical-CSC, Carme Teixidor, que exigeix alguna prestació "efectiva" per les persones que encara no poden treballar. Les organitzacions d'autònoms també exigeixen poder renegociar els avals i els microcrèdits, molts amb moratòries que acaben el 30 de setembre, així com allargar el període del pagament d'impostos, que es va posposar fins al 20 d'octubre. "Com afrontes un pagament d'impostos si no tens res a la caixa?", es pregunta Teixidor, que recorda que els deutes amb Hisenda, Seguretat Social o amb l'Institut de Crèdit Oficial (ICO) el treballador els arrossega encara que tanqui el negoci. Com a incentiu al consum, la CTAC proposa un IVA súper reduït del 5% pels sectors més afectats per la crisi com l'hostaleria, el comerç o la cultura, i per contra, pujar a un 25% l'IVA dels productes de luxe. En els àmbits on l'aturada econòmica i les mesures sanitàries han deixat un panorama més complicat, petites empreses o autònoms es veuen obligats a tancar perquè no tenen clients o tenen prou recursos per complir les normes de seguretat. És el cas del Josep, un músic i organitzador de la festa Glove Party, que ha hagut de deixar el negoci a Barcelona i anar a treballar a la verema fora de la ciutat. Des d'inicis d'any el teixit d'autònoms s'ha empetitit i més de 3.900 s'han donat de baixa. Les associacions preveuen un increment "elevadíssim" de baixes a finals d'any. "Les previsions són incertes, hem perdut prop de 4.000 autònoms. En funció de les prestacions,  en funció de les ajudes i de la reactivació econòmica la catàstrofe serà major o menor", apunta Zapatero. Sense una pròrroga ambiciosa "ens trobarem moltes famílies sense cap classe de prestació, ni renta mínima ni res, famílies endeutades i sense cap mena d'ingrés", afegeix. "Des que es va aixecar l'estat d'alarma la majoria dels autònoms estan entrant amb un bucle de decadència, cada dia pitjor, i no se n'han pogut sortir", coincideix Teixidor.

Summary: Els autònoms reclamen al govern espanyol més ambició en els ajuts: "Alguns, o paguen la quota, o mengen"


El PP utilitza el lema per comparar el projecte de Sánchez amb el del vaixell enfonsat ACN Madrid.-La portaveu del govern espanyol, Isabel Celaá, ha assegurat aquest dimarts que el lema de campanya del PSOE per a les eleccions de 28-A, ‘Fes que passi’, s’inspira en una escena de la pel·lícula ‘Titanic’ on Leonardo Di Caprio fa arribar una nota a Kate Winnslet amb la frase “Fes que valgui la pena”. “És de ‘Titanic’, és preciós”, ha afirmat Celaá, que posteriorment ha apuntat que amb aquest lema els socialistes “no mirem el final” de la pel·lícula, quan el vaixell s’enfonsa i el seu protagonista mor ofegat, sinó “la història d’amor” que conté. El líder del PP, Pablo Casado, ja ha aprofitat la qüestió per atacar el govern espanyol. “Aquest govern és un Titanic, un vaixell que s’enfonsa, i pretenen que l’orquestra segueixi sonant i que ho paguem entre tots amb els decrets electoralistes, mentides sufragades, un CIS polititzat i amb la venda a trossos i per terminis d’Espanya als que la volen destruir”. “Fes que passi” –ha dit Casado- però “que passi i que no torni”.

Summary: Celaá sobre el lema de campanya del PSOE inspirat en ‘Titanic’: “No estem mirant el final, sinó la història d’amor”


L'executiu formalitza la denuncia que havia anunciat contra Lesmes i Díez-Picazo pel canvi de criteri del Suprem sobre qui ha de pagar la taxa ACN Barcelona.-El Govern ha aprovat aquest dimarts suprimir els apartats que fixaven uns tipus impositius reduïts de l’impost d’actes jurídics documentats en la formalització de préstecs hipotecaris. D’aquesta manera, tots aquells documents que formalitzin l’atorgament de préstecs o crèdits hipotecaris estaran subjectes al tipus general del gravamen, que és de l’1,5%. L'executiu ha volgut així "evita confusions" i eliminar una possibilitat que estava pensada per a "quan era el ciutadà qui se'n feia càrrec". "Ara, que seran els bancs els que ho paguin, ja no tindria sentit", assegura la portaveu, Elsa Artadi.  Amb la nova normativa anunciada, el Govern català vol "dotar de seguretat jurídica el tribut i aclarir els tipus impositius", després de les sentències del Tribunal Suprem i el canvi normatiu iniciat pel govern de l’Estat i vigent des del 10 de novembre, a partir del qual seran les entitats financers i no els clients els que se'n facin càrrec d’aquest tribut.  L'impost sobre transmissions patrimonials i actes jurídics documentats és un tribut cedit per l’Estat a les comunitats autònomes i, per tant, és la Generalitat la que rep els seus ingressos i la que el regula. Així, segons Artadi, amb la voluntat de reduir la càrrega fiscal i facilitar l’accés a l’habitatge a determinats col·lectius, la Generalitat havia establert diferents tipus reduïts de gravamen en casos com la formalització de préstecs hipotecaris per a l’adquisició d’habitatges declarats protegits (0,1%); i en el cas de contribuents de 32 anys o menys (0,5%) o amb una discapacitat acreditada igual o superior al 33% (0,5%), per a la formalització de préstecs hipotecaris per a la compra del seu habitatge habitual. L'any 2017, la Generalitat va recaptar un total de 203,3 milions d’euros d'aquest impost. Segons Artadi, s’estima que la supressió d’aquests tipus reduïts comportarà un "increment en la recaptació de 16,5 milions d'euros anuals".   D'altra banda, el Govern ha aprovat aquest dimarts també formalitzar la denúncia que va anunciar la setmana passada contra la cúpula del Suprem responsable del canvi de criteri en el cas de les hipoteques. Així, s'ha autoritzat la denúncia davant el Fiscal General de l’Estat dels fets esdevinguts. Segons Artadi, el Govern entén que tant el president del Tribunal Suprem, Carlos Lesmes, com el president de la Sala Tercera Contenciosa Administrativa, Luis María Díez-Picazo, podrien "haver incorregut en un delicte, ja que la revocació d’una sentència ferma vulnera les pròpies lleis del Tribunal". Per això, l'executiu demana que la Fiscalia "obri diligències que permetin determinar l’existència d’il·lícits penals i l’eventual responsabilitat d’aquestes persones", i d’altres persones que hagin pogut intervenir o col·laborar de forma activa i conscient en la comissió del delicte. La portaveu del Govern ha explicat que el canvi de criteri al Suprem "suposa un gir que beneficia les entitats bancàries i perjudica clarament una gran part de la ciutadania amb càrregues hipotecàries", com a conseqüència del cost que té l’accés a l’habitatge. La denúncia també conclou que ni la convocatòria del Ple, ni les raons que l’han justificat, ni les circumstàncies al voltant de les quals s’ha produït el canvi de criteri, sembla que responguin al que s’entén per administració de justícia.

Summary: El Govern suprimeix els tipus reduïts de l’impost d’actes jurídics documentats a les hipoteques


La ministra de Política Territorial, Meritxell Batet, diu que el govern d'Espanya expressa "el màxim respecte pels procediments judicials" i, en aquest sentit, "no anticipem o avancem escenaris que no sabem quan es donaran o si es donaran". Preguntada per les declaracions de la delegada del govern espanyol a Catalunya, Teresa Cunillera, que s'ha mostrat partidària de l'indult si els independentistes presos el demanen, Batet ha afirmat que no en fa valoracions. Amb tot, ha assegurat que la posició de l'executiu és "respectar el poder judicial, la seva independència i la seva professionalitat i no avançar escenaris que no sabem si es donaran". Sobre les declaracions del president del PDeCAT, David Bonvehí, en una entrevista a l'ACN, on assegura que la formació no tindrà "cap mania" en fer caure Sánchez si no demostra que actua diferent que Rajoy, la ministra ha reclamat que "és bo que els partits decideixin els vots dels pressupostos en funció de si beneficien o no". D'altra banda, Batet ha deixat clar que posar sobre la taula concedir l'indult als presos independentistes si ho demanen tampoc seria una moneda de canvi per la llum verda als pressupostos. La ministra ha subratllat que els comptes de l'Estat es negocien d'acord amb els termes "reflectits als mateixos pressupostos". Ha afirmat que es prioritzaran "les polítiques socials i s'atendran les necessitats dels ciutadans". Així, ha dit que els grups polítics "farien bé" de decidir el seu vot exclusivament "en funció del contingut". En la mateixa línia ha respost Batet en relació a les declaracions de Bonvehí en una entrevista amb l'ACN, on ha afirmat que el PDeCAT no tindrà "cap mania" en fer caure Sánchez si no proposa "solucions polítiques" ni demostra "gestos molt evidents". "Cada partit polític decideix el seu vot lliurement", ha dit, tot considerant que "és bo que cada partit decideixi el vot als pressupostos en funció de si beneficien o no als ciutadans de Catalunya". La ministra de Política Territorial ha participat aquest dissabte al Consell de la Federació del PSC de l'Ebre, que s'ha celebrat a l'Ametlla de Mar (Baix Ebre). Des d'aquest punt, en una atenció als mitjans de comunicació, també s'ha referit als "problemes" amb menors no acompanyats que s'han conegut els darrers dies. Batet ha apuntat que la problemàtica no es limita a Catalunya, i que s'estén a Andalusia, Euskadi o Madrid, a més d'altres indrets. Així, ha asseverat que l'executiu de Pedro Sánchez ha mostrat el seu compromís, i que es va aprovar en Consell de Ministres una partida pressupostària de 40 milions d'euros per a les comunitats autònomes amb més pressió. "Aquesta situació ha estat sobrevinguda, o l'anterior govern d'Espanya no va preveure, i potser tampoc alguns governs autonòmic, i s'ha desbordat", ha considerat.

Summary: Batet, sobre els indults: "No avancem escenaris que no sabem quan es donaran o si es donaran"


L'acord pel 155 alerta que la independència provocaria una caiguda del PIB "del 25 o 30%" ACN Barcelona.-L'activació de l'article 155 de la Constitució espanyola que ha aprovat el consell de ministres, i que ha de votar encara el Senat, preveu el control de totes les competències "econòmiques, financeres, tributàries i pressupostàries" de la Generalitat. En el document, el govern de Mariano Rajoy diu que es garantirà "la prestació de serveis públics essencials, l'estabilitat pressupostària i la sostenibilitat financera" i es prendran mesures per garantir que els diners "no es destinin a activitats o objectius vinculats o relacionats amb el procés" independentista. Rajoy ha advertit que la independència de Catalunya podria provocar una caiguda del PIB "del 25 o 30%". L'acord de ministres també preveu el cessament del Vicepresident i responsable d'Economia del Govern, Oriol Junqueras.  De fet, l'acord del consell de ministres assegura el procés independentista ha "generat una gran desconfiança" entre els agents econòmics, "provocant trasllats de seus socials i fiscals de les empreses", una disminució "de les inversions i una desmotivació del turisme". A més, avisen que un estat independent quedaria, diuen, fora de la Unió Europea  i de la Organització Mundial del Comerç, passant a ser "un país tercer a efectes de les relacions comercials".  Pel govern espanyol, la independència de Catalunya comportaria "l'empobriment de l'economia" i una situació "insostenible".

Summary: L'executiu espanyol acorda retirar al Govern les competències "econòmiques, financeres, tributàries i pressupostàries"


Barcelona registra 869 ocupacions, de les quals el 20% són de petits propietaris i el 80% de grans tenidors o entitats bancàries. Són dades del setembre del 2016 que ha apuntat el regidor d'Habitatge, Josep Maria Montaner, per després subratllar que aquesta xifra suposa el 0,10% del total de l'habitatge a la ciutat, "una quantitat petita i concentrada en certs barris". "Això que un marxi i li ocupin el pis és un mite totalment fals", ha remarcat durant el debat en comissió d'una proposta del PP perquè l'Ajuntament assessori i doni suport a les persones afectades per ocupacions irregulars. La iniciativa s'ha aprovat amb els vots dels populars, Grup Demòcrata i  Cs. ERC s'hi ha abstingut i els dos partits del govern l'han votada en contra. La regidora del PP a l'Ajuntament de Barcelona Àngels Esteller ha acusat el govern d'Ada Colau d'estar "emparant les ocupacions il·legals", generant així un "efecte crida", i ha assegurat que els pisos ocupats van créixer un 66% en el primer semestre del 2016 respecte a l'any anterior. "Hi ha un increment de les màfies i de les ocupacions il·legals que vostès no volen combatre", ha denunciat Esteller, que ha remarcat que en el perfil de persona que pateix aquest tipus de situació hi ha tot tipus de ciutadans, també veïns que depenen d'aquell lloguer per mantenir la seva família i que es troben "desemparats".  També Marilen Barceló, de Cs, s'ha queixat que hi ha una "certa complicitat" del govern amb els moviments ocupes i antisistema, "desautoritzant les forces de seguretat". Barceló ha diferenciat entre les ocupacions de persones en situació d'exclusió social, que han de ser ateses per l'Ajuntament, i altres tipus. La regidora del Grup Demòcrata Maite Fandos també ha constatat l'augment de les ocupacions i ha demanat "no veure-ho com una cosa normal".  ERC ha argumentat la seva abstenció apuntant que el principal problema de Barcelona no són les ocupacions, sinó la manca d'habitatge. Precisament, des del govern, el regidor Josep Maria Montaner ha acusat el PP d'"hipocresia" quan planteja aquesta proposta i alhora el govern espanyol redueix la inversió en habitatge. A més, ha apuntat que des de les oficines municipals ja s'assessora els propietaris en aquest tipus de situacions.

Summary: El 20% dels 869 pisos ocupats a Barcelona són de petits propietaris


La mitjana de preu d'un habitatge nou en venda a Catalunya és de 245.923 euros cosa que suposa el 18,5% més que el preu registrat en el 2016, segons 'L'estudi oferta d'habitatges de nova construcció a Catalunya 2017' promogut i coordinat per l'Associació de Promotors de Catalunya (Apce). La mitjana de preu per metre quadrat d'un pis a estrenar en el conjunt de Catalunya s'ha situat en el 2017 en 2.545 euros el metre quadrat, un increment del 7,5% en relació amb el 2016. L'estudi també indica que en el 2017 el nombre de promocions de pisos nous es va situar en 1.286 projectes, 291 menys que el 2016, i el nombre d'habitatges nous posat a la venda van sumar 5.844 pisos, 2.013 menys que el 2016.  L'estudi indica que el 54,4% de les noves promocions que es van posar en marxa el 2017 corresponien al territori de Barcelona, que també absorbia el 48,3% dels pisos nous a la venda.  Les comarques de Girona van concentrar el 19,5% i el 15,4% de les promocions i de pisos, Tarragona el 14,6% i el 21,1%, i Lleida l'11,5% i el 15,2%, sempre respectivament.  Barcelona Per demarcacions, la demarcació de Barcelona registra la mitjana més alta de preu per metre quadrat útil, uns 3.335 euros, una mitjana que registra una forta pressió pel comportament dels preus del Barcelonès on el 2017 s'han assolit preus de 5.693 euros el metre quadrat i en menor mesura a la comarca del Baix Llobregat on s'ha detectat preus de 3.545 euros ep metre quadrat.  La mitjana de preu d'un pis nou a Barcelona ha estat de 314.925 euros per un habitatge tipus de 97,8 metres quadrats.  Aquestes mitjanes de les comarques de Barcelona i del Barcelonès estan condicionades ''de forma determinant'' pels 605 pisos nous de la ciutat de Barcelona que amb una superfície mitjana de 79 metres quadrats tenen un preu mig de 495.054 euros cosa que deixa el preu mig per metre quadrat de pis nou de 6.291 euros. Girona A Girona es poden veure els pisos amb major superfície de mitjana de Catalunya, amb 117,8 metres quadrats per unitat i un preu de 348.452 euros per habitatge. El preu per metre quadrat a Girona se situa en 2.625 euros.  Els preus més alts a la demarcació de Girona es troben a la comarca del Baix Empordà mentre que els més baixos estan al Ripollès, al Pla de l'Estany i a la Garrotxa.  Lleida A Lleida s'obtenen les mitjanes més baixes de preu per habitatge amb 104.398 euros per pis i un preu de 1.269 euros el metre quadrat de superfície útil. La mitjana de superfície dels pisos nous a Lleida és de 79,6 metres quadrats.  A les comarques lleidatanes, el territori on la mitjana de preus és més gran és la Vall d'Aran, mentre que el Pla d'Urgell i la Noguera són les demarcacions on els preus impulsen a la baixa la mitjana.  Tarragona Finalment a Tarragona es registra la tercera mitjana més alta de Catalunya amb un preu per habitatge nou de 122.958 euros i un preu per metre quadrat de 1.661 euros. La superfície de mitjana de cada pis posat a la venda el 2017 ha estat de 74,6 metres quadrats, la més baixa del Principat.  Les comarques tarragonines que pressionen a l'alça la mitjana de preus del territori són el Tarragonès (1.860 euros per metre quadrat) i el Baix Camp (1.818 euros el metre quadrat). En sentit contrari, les comarques que impulsen a la baixa el preus són la Ribera de l'Ebre (1.047 euros el metre quadrat) i la Conca de Barberà (1.114 euros el metre quadrat).

Summary: La mitjana de preu de l'habitatge nou el 2017 augmenta el 18,5% en relació amb el 2016


El vicepresident i conseller d'Economia, Pere Aragonès, ha celebrat aquest dilluns l'anunci del govern espanyol que finalment s'eliminarà el sostre de despesa i no es reclamaran els romanents, però ha destacat que "ara el que cal és que es concreti". "Rectificar és bo", ha afirmat Aragonès en una piulada. "Els estalvis dels ajuntaments han d'estar al servei de la ciutadania, no en un banc del ministeri d'Hisenda", ha remarcat.

Summary: Aragonès reclama a Hisenda que "concreti" com aplicarà la suspensió del sostre de despesa


Les 53 peces fins ara emmagatzemades al Museu Nacional d'Art de Catalunya ja han sortit camí del Monestir de Santa Maria de Sixena. Formen part de les 97 obres d'art que el jutjat de primera instància número 1 d'Osca havia ordenat traslladar provisionalment a l'Aragó abans del 25 de juliol. D'aquesta manera, l'executiu compleix la sentència provisional només per a les 53 obres del MNAC, que no s'han exposat mai pel seu "escàs valor artístic" i que no estan sotmeses a un règim de protecció. Per contra, la resolució no inclou les 44 obres en litigi restants que hi ha al Museu de Lleida perquè estan catalogades i protegides per la Llei de Patrimoni. La consellera de la Presidència i portaveu del Govern, Neus Munté, ha insistit que el Govern continuarà exercint "totes les accions legals pertinents" per defensar els "legítims interessos" que la Generalitat ostenta sobre els béns en litigi.

Summary: Les 53 peces emmagatzemades al MNAC ja són camí del Monestir de Santa Maria de Sixena


L'Ajuntament de Barcelona es planteja sancionar els banyistes que incompleixin el distanciament, el dia després que l'alta afluència de gent obligués a tancar les platges de Nova Icària, Bogatell, Llevant i Mar Bella. "Els agents actuaran en primera línia, i si és necessari, podem arribar a sancionar. A aquesta mesura sempre hi estem a temps, sobretot si detectem que hi hagut la voluntat de no voler mantenir aquestes distàncies", ha valorat el regidor d'Emergència Climàtica i Transició Ecològica de Barcelona, Eloi Badia, aquest diumenge als micròfons de Rac1. "La sanció podria ser d'uns 100 o 200 euros, la mateixa que per no portar mascareta al metro o per no respectar les franges horàries quan n'hi havia", ha apuntat Badia.

Summary: L'Ajuntament de Barcelona obre la porta a multar els banyistes que incompleixin el distanciament


El diputat de la CUP Rubèn Wagensberg ha carregat aquest dimarts contra el govern espanyol després que s'ha negat la sortida de port al vaixell Open Arms -que rescata immigrants al Mediterrani- ja que creu “que està condicionada per l’auge de l’extrema dreta”, i defensa que “davant del discurs racista, cal actuar amb anti-racisme”. Segons Wagensberg, tot i que el govern que presideix Pedro Sánchez s’intenta “mostrar diferent”, creu que això és “maquillatge” i defensa que actua “amb la mateixa condescendència que Salvini”. “El govern espanyol criminalitza la solidaritat com fan els governs més ultres”, ha assegurat Wagensberg. En una roda de premsa al Parlament, la portaveu del Grup Republicà, Anna Caula, ha dit sobre els pressupostos de la Generalitat que els estan “negociant” amb els comuns però que és “aviat” per dir si hi ha “perspectiva d’acords”.

Summary: ERC, sobre l’Open Arms: “La decisió del govern espanyol està condicionada per l’auge de Vox”


L'escriptor Luis Goytisolo ha assegurat que l'actual situació política de Catalunya "és un problema aliè a ell" i que li "cansa". Per això, el barceloní ha afirmat que gairebé "ni llegeix la premsa". "Crec que s'ha arribat massa lluny i els resultats ja s'estan veient. És un xoc de trens que no condueix enlloc", ha afirmat en declaracions a l'ACN. En aquest sentit ha recomanat a totes les parts "tornar a casa seva com si no hagués passat res". Goytisolo ha presentat aquest dimecres la nova edició de la novel·la que va marcar la seva trajectòria, 'Las afueras', i ha subratllat que l'obra es pot tornar a editar perquè té una vigència "que altres treballs han perdut". En aquest sentit, ha manifestat que es tracta d'una llibre escrit "des de sempre i per sempre". Tot i això, s'ha mostrat crític i ha explicat que no està del tot satisfet amb el volum perquè quan el va escriure "no sabia el que buscava". Durant la roda de premsa de presentació de la nova edició s'ha recordat que l'obra de Goytisolo va sorprendre per la "precisió" de la seva escriptura "inapel·lable". L'autor ha manifestat que a la novel·la s'hi mostren diferents aspectes "sense retòrica", que tenia la voluntat d'escriure 9 capítols, que el lector fos "actiu" i que n'extragués les seves pròpies conclusions. "Mai vaig tenir la idea que fos una novel·la social, tot i que molts ho deien. De fet, jo no sabia el que buscava i em semblava una obra sobrepassada per mi mateix", ha expressat.    La nova edició no ha modificat cap text perquè el propi Goytisolo "mai retoca res" un cop escrit. L'autor ha admès que 'Las afueras' el va marcar i que va ser l'inici d'un camí que el portar a escriure 'Antagonía'. "'Las afueras' és un relat amb un contingut reflexiu pel lector però això no vol dir que sigui un assaig, la novel·la també ha de tenir aquests elements", ha declarat. D'altra banda, ha apuntat que la seva tasca va estar influenciada per l'estil de relat d'Ernest Hemingway. "Em crida l'atenció l'aparició de nens a tota la novel·la", ha dit l'autor barceloní. Després d'explicar anècdotes i de recordar que durant la seva infància va cometre alguna trapelleria, ha manifestat que en rellegir la novel·la, ha descobert el paper del subconscient amb el fet que apareixen nens amb pensaments "perversos".   Luis Goytisolo també ha parlat del fet d'haver rebut el Premi Biblioteca Breve en la seva primera convocatòria l'any 1958. Concretament ha dit que el reconeixement li va "resoldre la vida" i que el va fer decidir a dedicar-se a l'escriptura. "Després de rebre el premi vaig anar publicant més coses i vaig poder deixar la carrera de dret", ha concretat.  Preguntat pel futur de l'ofici, Goytisolo s'ha mostrat confiat en la seva continuïtat i ha fet broma en què al segle passat "ja es deia que el cinema acabaria amb la novel·la i això no ha estat així". "Espero que segueixi existint l'afició als llibres i que no acabi", ha conclòs.  Luis Goytisolo (Barcelona, 1935) va guanyar el Premi Biblioteca Breve amb la seva primera novel·la 'Las afueras' l'any 1958. Premi Nacional de Narrativa i Premi Nacional de les Lletres, Goytisolo també és membre de la Reial Acadèmia Espanyola.

Summary: Luis Goytisolo, sobre el procés català: "És un xoc de trens que no condueix enlloc. Els resultats ja s'estan veient"


El líder de Cs, Albert Rivera, s'ha compromès a "frenar els separatistes" si arriba a presidir el govern espanyol i ha assegurat que "no hi haurà ni premis, ni mediadors, ni indults" per a ells. En un acte de presentació de Rivera com a candidat a la Moncloa per Madrid, el líder de Cs ha assegurat que en aquesta campanya treballarà "per unir el país", raó per la qual ha explicat que va entrar a la política. "No em veureu dividir els espanyols per territoris, ni per sexes, ni entre rojos i blaus", ha afirmat. Per la seva banda, la candidata per Cs a Barcelona el 28-A, Inés Arrimadas, ha advertit que el nacionalisme es contagia a altres comunitats autònomes i ha considerat que per a aquesta raó cal un govern de Cs "que sàpiga com funcionen" per parar-los els peus. Segons Arrimadas, el nacionalisme s'està estenent a altres punts de l'Estat com al País Valencià, les Illes Balears o Navarra, on assegura que s'hi viu una situació com la que es vivia a Catalunya fa 10 o 12 anys. Davant d'això, ha afirmat que "cal fer fora de la Moncloa, a vots, Pedro Sánchez" perquè, segons ella, "no sap diferenciar Catalunya del nacionalisme". "A mi aquest senyor no m'ha trucat ni una vegada en nou mesos i ha voltat pel món dient que negociava amb Catalunya", ha criticat. "No estava negociant amb Catalunya, estava negociant amb Torra i amb el separatisme", ha reblat. "Sánchez és un perill públic perquè és una persona capaç de fer i dir qualsevol cosa per mantenir-se a la Moncloa", ha conclòs. La portaveu de Cs ha apostat per passar pàgina del "bipartidisme caduc del PP i el PSOE, a qui ha acusat de la situació que viu Catalunya". Segons ella, els catalans s'han sentit "abandonats i venuts" pels governs d'Espanya i ha recordat que el 2017 el govern de Mariano Rajoy va proposar fer un "simulacre de referèndum" a Carles Puigdemont sense pensar en les "famílies trencades" ni en les empreses que han marxat de Catalunya. Per la seva banda, Rivera s'ha compromès a "posar Espanya en marxa" si aconsegueix guanyar les eleccions del 28 d'abril. "Una Espanya que recuperi els anys perduts pel bipartidisme" i que "miri al futur i no al passat", ha afegit. El líder de Cs ha dit que no està disposat a perdre deu anys més. "Aquesta ha estat una dècada terrible, una dècada perduda entra Zapatero i les reformes que no va fer Rajoy", ha reblat.  Davant d'això s'ha compromès a tres coses: "frenar en sec els separatistes", "formar un govern amb els millors" i impulsar "les grans reformes que necessita el país" a través d'un "gran diàleg nacional" sobre els grans assumptes d'estat que "estan paralitzats en un calaix" en el qual hi hagi representats tots els sectors.

Summary: Rivera es compromet a frenar els separatistes i diu que "no hi haurà ni premis, ni mediadors, ni indults" per a ells


La secció vuitena de la sala contenciosa-administrativa de l'Audiència Nacional ha declarat nuls els serveis mínims imposats pel Ministeri de Foment per la primera vaga de Ryanair, el 25 i 26 de juliol de 2018. La sentència manté que "no es precisen els criteris objectius en funció dels quals es van fixar els serveis mínims", tenint en compte es tracta de "la limitació d'un dret fonamental". El sindicat denunciant Unió Sindical Obrera (USO) considera que el Ministeri de Foment no va respectar "la raonable proporció entre els sacrificis que imposin els vaguistes i els que pateixin els usuaris", segons ha assegurat la responsable de l'àrea de dret administratiu de l'assessoria jurídica confederal de l'Unió Sindical Obrera (USO), Estrella Zambrana, en un comunicat. L'USO ha afirmat que el Ministeri "no va exercir equitat entre les parts, perjudicant els treballadors". Tot i que l'Audiència Nacional els ha donat la raó, el sindicat ha manifestat que la nul·litat dels serveis mínims un any i mig després de la vaga "no suposa cap suport efectiu als treballadors en el conflicte".  En qualsevol cas, han remarcat que la sentència "deixa la porta oberta a una compensació econòmica de Foment als perjudicats per haver lesionat els drets a fixar antijurídicament els serveis". "Estem estudiant execucions de sentència similars", ha afegit Zambrana.  El secretari general d'USO-Sector Aeri, Pedro Alzina, ha anat una passa més enllà. "Tenim a 432 treballadors esperant cartes d'acomiadament per un ERO que també denunciarem i en el qual, de la mateixa manera que amb la vaga, per part del Govern només hem tingut un cop de porta als nassos", ha afegit. En aquest sentit, Alzina ha lamentat que Foment "busqués la foto de tranquil·litat a costa dels treballadors" i ha assegurat que la conducta "és miserable".

Summary: L'Audiència Nacional declara nuls els serveis mínims de Foment per la vaga de Ryanair de 2018


La presidenta de CatECP, Jéssica Albiach, ha retret a Ciutadans que es pot fer oposició "a favor de Catalunya i no en contra" en el debat de la moció de censura contra el president del Govern, Quim Torra. La líder dels comuns ha afirmat en declaracions als mitjans al Parlament que aquest executiu "mereix una moció de censura" però ha descartat que pugui ser-ne una "alternativa" la formació d'Albert Rivera, "que només té l'odi i la crispació com a projecte". En aquest sentit, ha instat la líder de Ciutadans, Lorena Roldán, a "sortir de la pel·lícula de Quentin Tarantino en què està instal·lada" i "tornar a la Catalunya real, que té desigualtat i repressió". Finalment, els ha acusat de presentar aquesta iniciativa com un "acte electoral" de la campanya del 10-N i de voler que li paguin tots els catalans.

Summary: Albiach diu a Cs que es pot fer oposició sense anar en contra de Catalunya i titlla la moció de censura d'acte electoral


L'Ajuntament de Mataró ha detectat almenys dos domicilis que estarien funcionant com a prostíbuls tot i no tenir llicència d'activitats. Segons ha pogut saber l'ACN, l'àrea de Llicències del consistori ha requerit a la Policia Local que faci un registre a fons de les dues adreces on se sospita que hi ha els prostíbuls i, si es confirma l'existència de l'activitat, l'Ajuntament procediria al seu precinte. Un dels domicilis és a l'entorn dels Jutjats de Mataró. La campanya d'inspeccions, anunciada per l'Ajuntament a principis de juny, abraçava inicialment nou locals que fins fa poc funcionaven com a bordells, però tots ells tenien la llicència caducada i era impossible que la poguessin renovar perquè els locals no s'ajustaven a la normativa municipal vigent des de 2012. Els altres set prostíbuls del cens municipal ja haurien tancat. L'operació de setge de l'Ajuntament de Mataró contra els prostíbuls comença a donar els seus fruits. Després que el passat mes de maig una sentència del Suprem declarés nuls dos articles de l'ordenança municipal que entorpia l'obertura de nous bordells a la ciutat, la maquinària municipal no ha deixat de fer passes per intentar mantenir la ciutat al marge d'aquests negocis. A principis de juliol es va suspendre l'atorgament de llicències per a activitats recreatives als polígons, mentre es refà el planejament urbanístic amb l'objectiu de recuperar la capacitat de veto que tenia l'ordenança suspesa. Paral·lelament, entre juny i juliol es va fer una campanya d'inspecció als locals preexistents, amb l'objectiu de comprovar si s'adequaven a la normativa. A Mataró el cens de prostíbuls recollia fins a nou locals, segons les dades del departament de Llicències. Aquest tipus d'establiments, però, s'han d'adaptar cada cinc anys a la normativa vigent en cada moment per poder renovar els permisos, però cap dels nou establiments ho havia sol·licitat i tots estaven ja es període de llicències caducades. Segons un primer informe de la Policia Local, en aquests nou locals "no consta obert cap prostíbul", però les conclusions no van convèncer els tècnics de Llicències, que després d'una segona inspecció estricament ocular van detectar indicis de l'existència de dos bordells en dos d'aquests domicilis. Davant les evidències, s'ha demanat novament a la Policia Local que ho verifiqui abans de procedir al tancament i precinte dels locals, un cop es pugui demostrar l'existència de l'activitat. Segons ha pogut saber l'ACN, un dels dos bordells actius és a l'entorn dels Jutjats de Mataró. El responsable del negoci anuncia una quinzena de noies a la seva pagina web. A remolc de l'afer dels macroprostíbuls L'operació de l'Ajuntament de Mataró contra el negoci de la prostitució s'ha intensificat després que el Suprem confirmés la sentència del Tribunal Superior de Justícia de Catalunya (TSJC), que el 2015 ja va anul·lar part de l'ordenança municipal amb la que es pretenia entorpir l'obertura de dos bordells de grans dimensions a la ciutat. Segons el TSJC, les limitacions de superfície que fixava la normativa municipal feien el projecte inviable, vulnerant la llibertat d'empresa. El consistori va al·legar que la normativa de la Generalitat li permetia afegir restriccions addicionals a les que estableix la pròpia Llei catalana d'espectacles, però el Suprem tampoc entén que estiguin prou justificades. L'ordenança de l'Ajuntament preveia que  els prostíbuls haguessin de tenir un límit màxim de 500 metres quadrats per a l'activitat principal i es limitava al 10% de la superfície total l'espai destinat a habitacions. L'alt tribunal, però, recorda que només es podrien haver justificat aquestes restriccions "per evitar l'aglomeració d'aquest tipus d'establiments i impedir la coexistència amb altre tipus d'activitat", dos situacions que l'Ajuntament no hauria justificat. A més de les restriccions tombades pel Suprem, l'ordenança municipal de l'Ajuntament de Mataró també estableix que totes els locals han de tenir places d'aparcament soterrades i que hi ha d'haver ventilació natural a totes les habitacions, entre d'altres. Aquestes altres restriccions no han estat anul·lades, es mantenen vigents i tot establiment que demani o vlgui renovar una llicència antiga per continuar operant com a prostíbul les haurien de complir.

Summary: Mataró investiga dos locals que funcionarien com a prostíbul sense llicència


El Museu de la Música ja ha enllestit la digitalització de la seva col·lecció de 140 discos de cartró perforats, produïts entre el 1876 i el 1910 per la companyia Ariston. El conjunt és un dels més complets de l'Estat, i ha estat digitalitzat amb la col·laboració "altruista" de l'empresa multinacional Accenture. Ara ja està a l'abast de tothom, a la xarxa, a través del catàleg de la biblioteca de l'equipament. La col·lecció dona una idea de quines eren les cançons més escoltades a la Catalunya de finals del segle XIX i principis del XX, sobretot fragments d'òpera i sarsuela, himnes com 'Himno de Riego' i música ballable com jotes, xotis, sardanes, havaneres i valsos.  La companyia Ariston va produir aquests discos per a un 'orguenet' de llengüeta lliure, també dit Ariston, que va ser molt popular a partir de l’any 1876 i tingué producció fins el 1910. El procés de preservació i digitalització del fons de discos de cartró perforat del Museu de la Música ha tingut diverses fases. La primera ha estat la restauració física dels diversos suports. A continuació es va realitzar una fotografia en alta resolució de cadascun dels discos. A partir d'aquesta imatge, Accenture és qui va generar l'arxiu MIDI que ha reproduït digitalment i generat fitxers de les diverses cançons i discos amb el so d'un orgue de maneta. El procediment garanteix l'escolta sense necessitat d'utilitzar directament el disc de cartró, de manera que garantim la seguretat i conservació de les peces.

Summary: El Museu de la Música finalitza la digitalització de la seva col·lecció de 140 discos de cartró perforats


L'Àrea Metropolitana de Barcelona (AMB) ha descartat que els episodis de pudors d'aquest dimecres a Barcelona i altres poblacions metropolitanes tinguin l'origen en les seves instal·lacions. Davant dels avisos rebuts per males olors, l'AMB explica en un comunicat que va obrir el protocol tècnic de comprovació de les seves instal·lacions, tant les de tractament de residus com les de depuració d'aigües, i totes les comprovacions van descartar les seves instal·lacions com a origen del problema. L'AMB reitera que no s'ha detectat cap anomalia en el seu funcionament, ni s'han dut a terme accions extraordinàries fora del seu funcionament habitual. De fet, la institució explica que en relació a la hipòtesi que la olor pogués provenir del Parc Agrari del Baix Llobregat s'han repetit els anàlisis i s'ha descartat de nou que les olors siguin producte de l'EDAR del Prat o de qualsevol altra planta gestionada per l'AMB.

Summary: L'AMB descarta que els episodis de pudors a Barcelona i altres poblacions metropolitanes provinguin de les seves instal·lacions


La número dos de JxCat a les eleccions espanyoles, Laura Borràs, ha respost a ERC que la prioritat de la candidatura que encapçala Jordi Sànchez és l'autodeterminació, i no un referèndum sobre la monarquia i la república. En una roda de premsa a la seu de la formació aquest divendres al migdia, Borràs ha afirmat, això sí, que JxCat votarà sempre que hi hagi urnes. La número tres, Míriam Nogueras, ha destacat que la candidatura defensa al seu programa un salari mínim a Catalunya de 1.100 euros mensuals, que tingui en compte el cost de vida.

Summary: Borràs respon a ERC que la "prioritat" de JxCat és l'autodeterminació i no un referèndum sobre la monarquia


El líder del PP, Pablo Casado, ha retret al president del govern espanyol que no l'hagi trucat per negociar els pressupostos de l'Estat. "Diu que està disposat a negociar pressupostos i a mi no m'ha trucat. Ja sabia a qui trucaria, els de sempre: els independentistes, els 'batasunos' i els 'podemites'", ha afegit en la seva intervenció en l'acte de presentació dels candidats del PP a Astúries. Segons Casado, avui és un "mal dia per a Espanya" tenint en compte que el Consell de Ministres ha aprovat el projecte de llei de pressupostos i l'ha qualificat de "tremendament dolent i letal pels interessos de l'economia espanyola". "Una proposta egoista, partidista, sectària, innecessària, irresponsable i irreal", ha conclòs. Casado ha defensat que ell va respondre públicament a Sánchez que estava disposat a negociar els pressupostos i ha lamentat que només hagi trucat "els de sempre". Pel que fa al contingut dels comptes, el líder dels populars ha retret a l'executiu espanyol que torni al "sistema Zapatero" en comptes de preparar Espanya per no patir una crisi.  Segons Casado, Sánchez "no ha deixat ni un impost per apujar" amb l'objectiu de pagar-se una "campanya electoral", en referència a l'augment de la despesa pública. Una despesa que ha qualificat d'innecessària amb l'argument que el PP ja l'havia fet en el marc dels pressupostos anteriors.

Summary: Casado retreu a Sánchez que no l'hagi trucat per negociar els pressupostos i que s'hagi dirigit als independentistes


La portaveu del grup parlamentari del PSC-Units, Eva Granados, creu que "no té sentit" aprovar els pressupostos, després que el president de la Generalitat, Quim Torra, hagi explicat que anunciarà la data de les eleccions quan la cambra hagi avalat els comptes. En una roda de premsa al Parlament aquest dimecres al migdia per valorar la declaració de Torra, Granados ha sentenciat que l'ordre és "important", i que no és lògic aprovar els pressupostos d'un Govern que no és qui els haurà de gestionar. La portaveu socialista ha demanat eleccions perquè considera que l'executiu està "trencat" i que Torra està "totalment desautoritzat". Així mateix, la diputada s'ha compromès a aprovar els pressupostos abans que acabi l'estiu si el PSC guanya les eleccions. Granados ha qualificat la declaració de Torra de "lamentable" perquè creu que ha desautoritzat el Parlament i el seu soci de Govern (ERC). La portaveu del PSC, que ha insistit que els socialistes no faran president cap independentista, ha afegit que l'executiu no té "entesa" interna ni tampoc "cap proposta sòlida".

Summary: El PSC creu que "no té sentit" aprovar els pressupostos i demana eleccions perquè el Govern està "trencat"


La Sala Parés ha presentat una exposició que mostra per primera vegada els projectes de vitralls de la Sagrada Família de l'artista barceloní Joan Vila-Grau. Es tracta d'una seixantena d'esbossos i estudis de color amb què l'artista ha treballat durant els últims 17 anys. Fins el 3 de desembre la sala acull 'Les formes de la llum', amb tota mena d'aquarel·les que assagen els colors i les textures dels vidres de la basílica. En els diferents treballs s'hi "percep" la voluntat de l'artista d'adequar els vitralls en funció de les variacions d'il·luminació, atès el moviment del sol al voltant del temple. La majoria de peces exposades es poden veure de forma "completa" a les façanes de la Sagrada Família. Segons ha explicat l'artista, Joan Vila-Grau, amb aquesta exposició volen "reivindicar" tota la feina a l'hora de confeccionar un vitrall. "S'havia dit que el vitrall era l'art oblidat. Amb aquesta exposició hem intentat mostrar la tasca prèvia que no es coneix quan el vitrall està ja instal·lat", ha assegurat l'artista Joan Vila-Grau.  Les diferents aquarel·les estableixen el color, per després, amb tinta, dibuixar els ploms que marquen el ritme formal i compositiu del vitrall. A l'exposició s'hi pot veure, per exemple, com l'artista utilitza colors més càlids per la façana de ponent, la de la passió, i colors més freds a la façana de llevant, la del naixement. I és que cada aquarel·la és una peça d'un gran "trencaclosques" de llum amb un ample ventall cromàtic.  Tal com ha assegurat, la confecció d'un vitrall té tres parts "definides" i "indispensables". En un primer moment cal confeccionar els esbossos del projecte, en un període en què cal ser "especialment" curós amb l'entorn, el tipus de llum que haurà de rebre, la orientació, l'alçada i la mida. Un cop està elaborat l'esbós, s'ha d'escollir els vidres "idonis" per confeccionar el vitrall. Finalment, el darrer pas és tallar el vidre o soldar-lo i col·locar-lo. A la Sala Parés es poden veure fins i tot projectes de vitralls que no s'han acabat realitzant perquè s'ha produït algun canvi en l'entorn que "ho ha impedit". "A vegades treballes amb un projecte i veus que la llum no seria l'adequada", ha concretat Vila-Grau. En qualsevol cas, l'artista ha subratllat que tot el que hi ha a l'exposició es pot veure a la Sagrada Família "d'una manera o altra". D'altra banda, ha explicat que els vitralls aconsegueixen transmetre "l'espiritualitat" quan el visitant entra al monument d'Antoni Gaudí.   Joan Vila-Grau (Barcelona, 1932) va rebre l'encàrrec de la Fundació Junta Constructora del Temple Expiatori de la Sagrada Família l'any 1999. La seva obra en el camp dels vitralls s'ha exposat a Barcelona, Bilbao, Madrid, Londres o París. L'abril de 2010 va ser guardonat amb la Creu de Sant Jordi per la Generalitat de Catalunya.

Summary: La Sala Parés mostra els esbossos dels vitralls de la Sagrada Família de Joan Vila-Grau


El president del PP, Pablo Casado, ha celebrat a través de Twitter que el rei Felip VI hagi “tornat a defensar” la Constitució i la unitat d'Espanya en el seu discurs tradicional de la vigília de Nadal. A través de la xarxa social Twitter, el màxim mandataris dels conservadors espanyols ha destacat la part del discurs en què el monarca animava a confiar en Espanya i convidava la ciutadania a mantenir-se “unida en els valors que compartim, sense divisions ni enfrontaments que erosionen la convivència i empobreixen el nostre futur”. Després d'això Casado ha escrit: “Al seu missatge, el rei Felip VI ha tornat a defensar la vigència de la Constitució i la unitat d'Espanya”.

Summary: Casado celebra que el Rei hagi “tornat a defensar” la Constitució i la unitat d'Espanya


La borrasca ha arribat amb puntualitat aquesta matinada a Catalunya i ha deixat pluges generals arreu del país –amb registres generosos d'entre 10 i 40 litres- i nevades que han baixat fins als 300 metres a diverses comarques de Ponent com les Garrigues, l'Urgell, el Pla d'Urgell o la Segarra. La nevada també ha estat abundant a l'altiplà central i a les comarques d'interior de Tarragona a una cota superior però als 600 metres. Segons dades del Servei Meteorològic de Catalunya (SMC) destaquen els 10 centímetres de Prades, els 5 centímetres a Cervià de les Garrigues o a la Pobla de Cèrvoles o els 4 centímetres de Tàrrega. Hi ha 13 vies de la xarxa viària on és obligatori circular amb cadenes, especialment a la demarcació de Lleida. A l'AP-2, del Pla de Santa Maria a Alfés, es recomana circular amb precaució per la presència de neu/gel a la calçada.

Summary: La nevada baixa fins als 300 metres a les comarques de Ponent


El ministeri de Foment ha licitat un contracte per redactar un estudi previ sobre la “distribució de demanda de trànsit” entre Tarragona i València, un cop l’AP-7 passi a ser gestionada per l’Estat a partir de l’1 de gener del 2020. L’objecte de l’estudi és analitzar el trànsit i la mobilitat a l’autopista i al seu entorn, tant l’actual com el que hi pugui haver un cop s’eliminin els peatges. Segons Foment, aquestes dades permetran determinar les millors solucions per a les actuacions que s’hagin de fer per satisfer la demanda quan l’autopista passi a ser gratuïta, com ara la remodelació d’enllaços existents o la implantació d’algun de nou.

Summary: Foment licita un estudi del trànsit viari entre Tarragona i València per quan assumeixi la gestió de l’AP-7


L'Ajuntament d'Igualada ha rebut un requeriment per part de la Junta Electoral de la zona per retirar els "llaços grocs i estelades" dels edificis municipals abans d'aquest dilluns a les 2 del migdia. Es dona el cas que, en el cas de la capital de l'Anoia, l'edifici consistorial no té cap dels dos elements sinó una pancarta que exigeix la llibertat dels presos polítics. El requeriment arriba després que Ciutadans Igualada hagi denunciat els fets davant de la Junta Electoral de la Zona. En declaracions a l'ACN, el consistori ha anunciat que, malgrat tot, presentarà un recurs. Segons han manifestat fons municipals, el requeriment insta al consistori a retirar els llaços grocs i les estelades i, apunta, que en cas de no fer-ho s'enfrontarien a sancions de 600 euros. A la capital de l'Anoia, indiquen les mateixes fonts, únicament es té constància de l'existència d'aquests símbols en equipaments municipals a l'escola de música. L'Ajuntament no té intenció de retirar-los a l'espera de la resolució del recurs, que presentaran en les properes hores. La moció contra el rei Es dona el cas que l'Ajuntament d'Igualada també ha rebut aquests dies la querella de l'Advocacia de l'Estat, que instrueix el jutjat contenciós 3 de Barcelona, per donar suport a la resolució del Parlament que reprovava el rei Felip VI per haver justificat la violència de l'1 d'octubre. La moció va ser aprovada el passat 20 de novembre amb el suport del PDeCAT, ERC, la CUP i Decidim Igualada. És previst que, en el ple de demà dimarts, l'equip municipal debati sobre quina serà la resposta que es donarà a la querella.

Summary: L'Ajuntament d'Igualada rep un requeriment per treure llaços i estelades que no té


La ràtio d'endeutament públic a espanyol  s'ha situat en el segon trimestre en el 98,1%, el mateix percentatge que al 2014 tot i que en aquests últims quatre anys el PIB ha acumulat un augment del 14,1%, segons l'Observatori de Deute de l'Autoritat Independent de Responsabilitat Fiscal (AIReF). Per aquest organisme, el ritme de reducció de l'endeutament és ''insuficient'' i de mantenir-se aquesta tendència, l'any 2034, quan aquesta ràtio hauria d'estar en la franja del 60%, no haurà baixat del 90% del PIB. L'AIReF també alerta que davant un escenari d'augment dels tipus d'interès, i amb un volum tan gran d'endeutament, hi haurà una despesa addicional de 1.500 milions d'euros en el primer any.  La projecció normativa de l'AIReF indica que fins al 2021 hi haurà una reducció de la ràtio d'endeutament sobre el PIB en tots els subsectors, amb una especial aportació positiva de les autonomies que seran les que més contribuiran a disminuir la ràtio agregada. Tot i aquest major esforç de les comunitats autònomes, l'AIReF destaca l'alt endeutament dels sector de les autonomies. Per il·lustrar-ho, l'Observatori fa un càlcul dels dies de treball necessaris per poder pagar el deute en cada una de les autonomies i assegura que el País Valencià necessita 151 dies de feina de la població valenciana, Castella- La Manxa 128 dies i Catalunya 124 dies. Les comunitats que necessiten menys dies són el País Basc amb 49 dies, la Comunitat de Madrid, 53 dies i Canàries 54 dies.

Summary: L'AIReF alerta que el ritme de retallada del deute és ''insuficient''


Catalá diu que no representen “tots els catalans” ACN Madrid.-El ministre de Justícia, Rafael Catalá, ha assegurat aquest dimecres que és partidari d’obligar a retirar els llaços grocs que llueixen algunes de les seus de les administracions catalanes en mostra de rebuig a l’empresonament de Sànchez, Cuixart, Junqueras i Forn. En declaracions a RNE, Catalá ha afirmat que “caldrà valorar si s’està incomplint alguna norma” perquè “les edificis públics són de tots i han de representar tothom” i els símbols que “representen una ideologia” no han de ser a seus públiques. Segons Catalá, els llaços grocs “no corresponen a la funció de ser” de les administracions ni representen “tots els catalans”. “Com que no tots els catalans estan d’acord amb el que simbolitza el llaç groc, perquè a Espanya no hi ha presos polítics, no hi hauria d’haver aquests símbols a les seus institucionals”. Preguntat explícitament si és partidari d’obligar a retirar-los, el ministre ha estat clar: “En la meva opinió sí. No sé quin és el procediment, si és administratiu, però estic convençut que a les seus administratives no hi ha d’haver símbols identitaris”.

Summary: El govern espanyol es mostra partidari d’obligar la retirada de llaços grocs als edificis administratius


El tinent d'alcalde de l'Ajuntament de Barcelona, Gerardo Pisarello, ha afirmat que la capital catalana "té una bona candidatura" per acollir la seu de l'Agència Europea del Medicament (AEM), però que cal ser "prudents". En la roda de premsa de presentació de l'Smart City Expo World Congress aquest divendres, Pisarello ha respost així a la informació que va publicar dijous el 'Financial Times', que afirmava que la candidatura de Barcelona per acollir l'AEM "ha descarrilat" per la "crisi catalana". El tinent d'alcalde de Barcelona ha defensat que la capital catalana "és una de les millors ciutats del món per atraure talent" i ha reiterat el compromís de l'Ajuntament de Barcelona, la Generalitat i el govern espanyol amb la candidatura barcelonina.

Summary: Pisarello defensa que Barcelona té una "bona candidatura" per acollir l'Agència Europea del Medicament però que cal ser "prudents"


Aprovat automàticament el pressupost municipal de Reus, de 323 milions d'euros. El tràmit es va donar dissabte, en complir-se els 30 dies de la qüestió de confiança, una mesura a la qual l'alcalde Carles Pellicer (PdCat-CiU) va haver de recórrer per poder aprovar els comptes d'enguany en un govern en minoria -11 de 27 regidors al plenari. Pellicer ha admès que la qüestió de confiança no era una decisió fàcil. "M'he estat exposant durant 30 dies i l'oposició ha perdut l'oportunitat de fer una alternativa, ara els toca sumar amb el govern, la nostra mà continua estesa", ha declarat l'alcalde. Ha estat el primer cop que Reus opta per aquesta previsió legal, si bé a Barcelona ja s'ha emprat en més d'una ocasió. El rebuig del ple als pressupostos va abocar l'alcalde de Reus a una qüestió de confiança. Amb aquesta mesura, els grups a l'oposició han tingut un mes per proposar un candidat alternatiu a Pellicer. "El meu govern ha estat valent, davant la situació de bloqueig, hem fet un pas endavant; el camí ha estat més complicat del què volíem, ens hem vist obligats a emprendre un acció valenta i astuta, i el resultat final ha estat molt positiu", ha declarat. Els comptes inclouen un capítol d'inversions -de 6,5 milions d'euros en el cas de l'Ajuntament i de 3,8 milions, de les empreses municipals-, que se centra, segons l'alcalde, en l'atenció a les necessitats de la ciutadania. "És un bon pressupost i un pla d'inversions complet", ha afirmat l'alcalde, en compareixença aquest dilluns per valorar l'aprovació directa dels comptes -ara s'obre un període de 15 dies per a esmenes tècniques. Pellicer ha desgranat els tres grans eixos del full de ruta de l'equip de govern -PdCat-CiU, ERC i Ara Reus-, que passen per modernitzar l'administració pública; garantir la cartera de serveis i inversions, sobretot en serveis socials, ensenyament, participació i salut, i prioritzant actuacions a la via pública -com ara asfaltat-; i projectar la imatge de la ciutat, traient rèdit del turisme, els esports i la cultura, "amb nous esdeveniments de gran format", ha afegit. L'alcalde ha reconegut l'acostament d'algun grup polític de l'oposició per arribar a una entesa. "Hi ha dues opcions: o entrar al govern o fer acords puntuals, és així de senzill", ha etzibat. Pellicer, però, ha reconegut que les converses no han anat més enllà, ni s'ha materialitzat cap tipus d'acord. "Anàvem amb els pressupostos prorrogats i estem al mes de juny, havia de fer alguna cosa, i no he obert boca, de mi no ha sortit ni una crítica agra", ha conclòs.

Summary: Els pressupostos de Reus, aprovats automàticament


El ministre de l'Interior, Fernando Grande-Marlaska, ha afirmat que a la Junta de Seguretat del proper 6 de setembre a Barcelona "es parlarà de tot" i s'arribarà a "conclusions més que satisfactòries". També ha destacat que entre la conselleria i el seu ministeri hi ha "respecte institucional recíproc" i que, per això, espera arribar a acords després de la reunió. Preguntat sobre si es tractaria la polèmica sobre els llaços grocs, ha dit que es "parlarà de tot raonablement" i ha donat a entendre que s'abordaran els temes que ja havia posat sobre la taula el govern espanyol. Tanmateix, des de la Generalitat sostenen que l'ordre del dia no està acordat i que s'hi continua treballant. El ministre tampoc ha volgut valorar el paper dels Mossos i les identificacions que estan fent a persones que retiren llaços grocs. "Em remetré al que resolgui la Fiscalia", ha dit Grande-Marlaska, que recorda que la Fiscalia Superior de Justícia ha obert diligències per aquest tema. Ha dit que vol ser "cautelós" sobretot perquè els Mossos no són competència del seu ministeri i perquè hi ha una investigació en curs.

Summary: El ministre de l'Interior assegura que a la Junta de Seguretat es "parlarà de tot"


L'expresident del comitè de govern d'Unió, Josep Antoni Duran i Lleida, i l’actual secretari de relacions institucionals d’UDC, Salvador Sedó, es desplaçaran a Filadèlfia per assistir a la convenció del Partit Demòcrata dels EUA, que tindrà lloc del 25 al 28 de juliol i que haurà de ratificar la candidatura de Hillary Clinton a la presidència nord-americana. Paral·lelament, Duran i Sedó participaran també en el Fòrum Internacional de Líders organitzat per l'Institut Democràtic Nacional (NDI, segons les seves sigles en anglès), que es desenvolupa de forma paral·lela als debats de la convenció Demòcrata i en el qual es debatrà sobre política interna nord-americana i relacions internacionals. Segons informa Unió, la formació democratacristiana manté relacions amb el NDI i participa habitualment en les seves convencions del Partit Demòcrata dels Estats Units.

Summary: Duran i Sedó viatgen a Filadèlfia per assistir a la convenció del Partit Demòcrata dels EUA


L'execució del desnonament d'un veí del Clot de 92 anys previst per aquest dimarts ha quedat suspès, segons ha informat l'Observatori d'Habitatge i Turisme del Clot-Camp de l'Arpa. El Govern havia demanat a la justícia suspendre'l, i hi havia també un requeriment de l'Oficina de l'Alt Comissionat pels Drets Humans de les Nacions Unides. Del cas se n'ha ret ressò a través de Twitter el president de la Generalitat, Quim Torra. El Cinto té reconeguda una discapacitat funcional del 75%. Aquest hagués estat el segon intent de desnonar-lo. El primer es va suspendre per la pressió de les persones que s'hi van concentrar a l'habitatge. L'home paga un lloguer de renda antiga i s'ha retardat en el pagament. En declaracions a Catalunya Ràdio, la propietària del pis ha assegurat que el Cinto s'ha endarrerit en els pagaments de forma intencionada, i no perquè no pugui pagar.

Summary: Suspenen l'execució del desnonament d'un veí del Clot de 92 anys


Un home despenjat aquest diumenge al migdia una pancarta en favor de la independència de Catalunya i que estava col·locada al balcó de la Casa del Poble de Blanes. Els fets han passat després d'una concentració en la què hi han assistit una trentena de persones. Al final de la marxa, un dels manifestants s'ha enfilat a una escala i amb l'ajuda d'un pal ha pogut fer caure la pancarta, on s'hi podia llegir 'Blanes, ciutat de la República Catalana'. Aquest és el tercer incident d'aquest tipus a la localitat selvatana després dels que van tenir lloc a la façana de l'Ajuntament. En aquella ocasió es van despenjar consecutivament dues pancartes en suport als "presos polítics". El consistori n'ha tornat a penjar una altra en una zona on és més complicat arribar.

Summary: Despengen una pancarta independentista de la Casa del Poble de Blanes després d'una concentració unionista


La presidenta de Transports Metropolitans de Barcelona (TMB), Mercedes Vidal, ha anunciat aquest dimecres l'elaboració d'un pla de transparència i bon govern que reduirà la massa salarial directiva un 10% en dos anys. També es reavaluaran els llocs de treball d'aquest personal per millorar l'eficiència de l'empresa i es farà una auditoria sobre transparència. Vidal ha fet aquesta anunci en el marc de la comissió extraordinària que ERC i la CUP van demanar a l'Ajuntament de Barcelona després que es publiqués que directius de l'empresa pública de transports van cobrar sous de 200.000 euros en plena crisi. Vidal ha defensat que quan Barcelona en Comú va començar el seu mandat ja va aplicar reduccions significatives i ha aplicat la Llei de transparència des del primer dia. Vidal ha aprofitat la convocatòria de la sessió extraordinària a petició d'ERC i la CUP per anunciar un pla per als propers dos anys que té com a objectiu reduir la massa salarial directiva un 10% en dos anys, tot i que la presidenta de TMB ha subratllat que ja s'han produït reduccions significatives des que governa Barcelona en Comú, com la retallada del 40% del sou del conseller delegat.  També es tornaran a avaluar els llocs de treballs directius i s'integrarà el personal fora de conveni en la mesura del possible. Al principi del mandat, hi havia unes 570 persones en aquesta situació, però ara la meitat ja s'ha integrat en el conveni del metro.  La també regidora de Mobilitat de l'Ajuntament de Barcelona ha anunciat altres mesures com l'actualització trimestral de totes les dades publicades a la web de TMB d'acord amb la Llei de transparència. De fet, Vidal ha defensat que s'ha aplicat aquesta llei des del primer dia. Així mateix, es demanarà a l'Agència de la Transparència de l'Àrea Metropolitana que realitzi una auditoria que analitzi totes les peticions d'accés a la informació que s'han fet els darrers mesos i el grau de compliment de la normativa vigent, amb les recomanacions que se'n puguin derivar. "Hi haurà un abans i un després de l'entrada d'aquest govern a TMB, però l'empresa continuarà sent una empresa de referència en l'àmbit del transport públic", ha remarcat.  Vidal ha reivindicat que TMB és la principal empresa pública del país i vol "mirar cara a cara a qualsevol empresa de transport del món", i ha afegit que aquest reconeixement internacional ha de ser compatible amb "tota la transparència del món".  Vidal: "S'ha aplicat la llei des del primer dia" En aquest sentit, ha defensat que s'ha aplicat la llei "des del primer dia", perquè "la ciutadania té dret a conèixer fins l'últim cèntim que gasti l'administració pública", i ha remarcat que els retards a l'hora de facilitar dades han tingut a veure amb la necessitat de comptabilitzar el compliment de la llei de transparència amb la de protecció de dades, el que ha requerit "assessorament continu". Pel que fa als sous que es van publicar, Vidal ha apuntat que són d'anys anteriors i que era una informació protegida que no ha de ser objecte de publicació activa.  Durant la sessió s'ha aprovat una proposta d'ERC i la CUP amb els vots de Cs i PPC. La resta de grups, els dos de govern i el Grup Demòcrata, s'ha abstingut. El text insta a publicar els sous dels directius de l'empresa i a realitzar una auditoria externa.  ERC demana que "s'aixequi la catifa" Des d'ERC, un dels impulsors de la comissió extraordinària, Jordi Coronas ha definit TMB com "la col·locadora de càrrecs d'ICV i del PSC". "La festa s'ha acabat", ha dit el republicà, que ha demanat que "es desterri la pràctica de contractar persones amb currículums mediocres, sense concurs i amb carnet de partit". "Esperem que les coses canviïn. Aixequin la catifa perquè fa olor de podrit. Escombrin, freguin, posin lleixiu i abrillantador", ha reclamat.  La regidora de la CUP Maria José Lecha ha constatat que veient els càrrecs de TMB "no es que hagi retornar el PSC, és que no ha marxat mai". Lecha ha criticat el sou del nou conseller delegat, ja designat per Barcelona en Comú, "que s'ha incorporat de ple a l'opacitat de sempre, al pacte de silenci entre PSC, ICV i CiU". L'anticapitalista ha recriminat que es filtressin les retribucions de la plantilla durant la vaga mentre TMB "es nega a complir amb els més mínims requisits de transparència pel que fa als sous dels directius".  Des del Grup Demòcrata, Joaquim Forn ha demanat no acabar amb el gran prestigi que té TMB. Ha apostat per tenir un "debat serè" sobre retribucions, però ha recordat que aquesta és una empresa de 800 MEUR de pressupost que transporta cada dia dos milions d'usuaris. No tenir un consell directiu adequat, ha advertit, generaria un problema de competitivitat.  Tant Cs com el PP han remarcat que ja fa molt de temps que demanen informació sobre els sous de TMB, i tots dos han portat sengles iniciatives en aquest sentit perquè siguin debatudes en el ple de l'Àrea Metropolitana.  En aquest sentit, el socialista Daniel Mòdol ha remarcat que aquest debat s'hauria de produir precisament a l'AMB i ha indicat, com ha apuntat prèviament Mercedes Vidal, que s'ha publicat tot allò que marca la llei.

Summary: TMB elaborarà un pla de transparència i bon govern que reduirà la massa salarial directiva un 10% en dos anys


El ministre de Transports, Jose Luís Ábalos, ha explicat que el govern espanyol aprovarà mesures per ajudar els llogaters afectats per la crisi del coronavirus “molt probablement” al Consell de Ministres de la setmana que ve. Ábalos ha dit en roda de premsa aquest dilluns a la tarda que ara mateix s’estan “debatent les alternatives” després que el ministeri de Transports fes una proposta amb diferents opcions per “ajudar a les persones que han d’afrontar un lloguer i no estan en condicions de fer-ho”. El ministre de Transports ha remarcat que cap de les mesures adoptades fins ara es pot considerar “l’última” o la “definitiva” i s’aniran adoptant en funció de la “realitat del país”. “Intentem fer una solució equilibrada que ens permeti combatre la propagació del virus sense afectar els fonaments de la societat i la nostra situació econòmica. En aquesta situació de guerra amb el virus cal pensar com estarem un cop superada la batalla”, ha remarcat.

Summary: El govern espanyol preveu adoptar mesures per ajudar els llogaters afectats pel coronavirus la setmana que ve


Els comuns han lliurat al PSOE una proposta per reformar el delicte de sedició que recull el Codi Penal i vincular-lo explícitament a la violència, és a dir, a l'ús d'armes. Segons ha avançat aquest dilluns el diari 'Ara' i ha confirmat el president d'Unides Podem al Congrés, Jaume Asens, la iniciativa vol que fets com els de l'octubre de 2017 no puguin ser considerats sediciosos, com sí va contemplar el Tribunal Suprem, i "desactivar" així un article que també pot ser utilitzat contra moviments socials i activistes, ha advertit. En una entrevista amb Catalunya Ràdio, Asens ha reconegut que els comuns preferirien abolir el delicte però que són "realistes" i saben que la majoria actual al Congrés no ho permet. La proposta dels comuns, que també han fet arribar a CC.OO., UGT i Òmnium Cultural, és "molt assumible per al PSOE", ha dit Asens, tot i que ha admès que socialistes i Unides Podem podrien "arribar a votar per separat". Així mateix, ha descartat l'amnistia dels líders independentistes empresonats perquè "té moltes dificultats d'encaix jurídic" i deixaria la decisió final en mans del Tribunal Constitucional". "Un avantatge que té aquesta reforma respecte de l'amnistia és que els tribunals no hi intervindran", ha afirmat. No només es vol canviar el concepte d'"alçament tumultuari" del delicte i deixar-lo només com a "alçament", sinó que també s'hi vol especificar que la violència ha de passar per l'ús d'armes o elements "aptes per posar en greu risc la vida de les persones o causar lesions greus". Alhora, els comuns volen acabar amb les penes de presó i les multes per als piquets de vaga, que també recullen el Codi Penal. "El que volem és eliminar els elements de vaguetat i indefinició que permeten que un tribunal amb la batuta del senyor Marchena condemni fets com els de l'1 d'octubre o el 20 de setembre" de 2017, ha explicat, en referència al president de la sala del Suprem que va jutjar aquests esdeveniments. El diputat ha acusat el magistrat de "fer de legislador i fer dir a la llei una cosa que no diu", per la qual cosa ha defensat la necessitat que el Congrés es pronunciï i aclareixi els termes del delicte.

Summary: Els comuns presenten al PSOE una proposta per reformar el delicte de sedició i vincular-lo explícitament a la violència


Els Mossos d'Esquadra han detingut aquest dissabte cinc persones relacionades amb una baralla multitudinària a Cornellà de Llobregat (Baix Llobregat). La batussa s'ha produït pels voltants de les 07.30 hores del matí al polígon industrial de Femades i ha acabat amb un jove ferit de gravetat per un tall al coll. Segons les primeres informacions, l'agressió s'ha efectuat amb un vidre. La víctima ha estat evacuada d'urgència a l'hospital de Bellvitge però no es tem per la seva vida.

Summary: Cinc detinguts i un ferit greu per un tall al coll en una baralla a Cornellà de Llobregat


El Consell de Ministres ha aprovat aquest divendres la declaració d'interès general de la reindustrialització de Flix (Ribera d'Ebre) per afavorir la implantació d'empreses al municipi. Es tracta d'una mesura promoguda pel Govern, que l'havia d'aprovar a principis d'octubre en l'última reunió prevista del Consell Executiu, però que l'aplicació de l'article 155 va deixar en suspens. La declaració faculta la Generalitat a establir exempcions o bonificacions de tributs i taxes ambientals per a noves implantacions als sòl industrial del municipi. L'alcalde de la població, Marc Mur, ha celebrat que la mesura s'hagi acabat aprovant finalment, tot destacant que suposarà una "discriminació positiva" després dels cops patits per l'economia local amb el desmantellament progressiu de l'activitat electroquímica per part d'Ercros. Segons un comunicat emès pel Departament d'Indústria poc després del Consell de Ministres, la declaració persegueix atreure a Flix "projectes que consolidin i incrementin l’activitat industrial del municipi i hi mantinguin i regenerin l’ocupació". Per mantenir-los, preveu aplicar  "bonificacions o exempcions en impostos, taxes i cànons competència de la Generalitat, amb les corresponents modificacions legislatives, a aquelles iniciatives industrials que mantinguin o creïn nova activitat industrial al municipi per un període mínim de tres anys".  Segons ha precisat Mur, aquestes bonificacions o exempcions podran afectar tributs o taxes ambientals com els referents als que es cobren per l'entrada de residus als abocadors o el consum d'aigua. A banda dels tres anys de permanència, la modulació d'aquesta càrrega fiscal s'efectuarà en funció de "l'envergadura o el tipus del projecte" a partir de criteris prefixats. "Entenem que això pot ajudar perquè alguna empresa o actor econòmic s'inclini per Flix. Són taxes o tributs que graven molt. Si una activitat industrial preveu estar un llarg període de temps són quants importants", ha raonat. L'alcalde ha subratllat que la declaració "no és un gest simbòlic" sinó que, a la pràctica, la seva aprovació i els consegüents incentius poden  acabar decantant la decisió de les empreses .  "La voluntat és posar en valor tant la tradició i coneixement industrial de la zona i de la seva població com els seus actius –sòl industrial, infraestructures, equipaments, etc-", referma el comunicat d'Indústria. En aquesta mateixa línia també, s'ha pronunciat el delegat del govern espanyol a Catalunya, Enric Millo. Després de recordar que la caiguda de l'activitat d'Ercros ha acabat contribuint a la "despoblació del municipi" i que el tancament de la producció de mercuri pot agreujar la situació, el representant estatal a Catalunya considera que l'aplicació dels beneficis fiscals a les empreses que es puguin instal·lar arran de la declaració contribuirà a "dinamitzar l'activitat econòmica d'un municipi amb un potencial innegable". Originàriament, la proposta de declarar la reindustrialització del municipi, segons ha recordat Mur, va néixer fa un any, arran la visita del llavors conseller Josep Rull a les instal·lacions d'Ercros. La Generalitat, juntament amb el consistori i la companyia química, treballen des de 2015, en el marc de la comissió per la reindustrialització, per atreure projectes industrials al municipi que permetin amortir el declivi industrial que pateix. Va ser, precisament, en el marc d'aquesta comissió que es va començar a abordar la proposta i es va acabar madurant, amb la idea que el mateix Govern l'aprovés el mateix octubre. L'aplicació de l'article 155 de la Constitució per part del govern espanyol va impedir ja la celebració del Consell Executiu. En aquest context, Mur es mostra esperançat que aquesta "discriminació positiva" permeti acabar descantant la balança. Tot i assegurar que la comissió fa temps que negocia amb diverses empreses per aconseguir noves implantacions industrials, reconeix que, fins aquests moments, els resultats no han estat els desitjats. Més encara, quan aquesta mateixa setmana Ercros i els sindicats han signat un acord que suposarà acomiadar 43 treballadors pel tancament de la línia de producció de clor amb cel·les de mercuri.

Summary: Declarada d'interès general la reindustrialització de Flix per afavorir l'establiment d'empreses al municipi


La portaveu parlamentària del PSC, Eva Granados, ha celebrat la "represa i normalització" de les relacions institucionals entre els presidents del govern espanyol i de la Generalitat, després de la reunió d'aquest passat dimecres. "Ja era hora que es trobessin", ha indicat en roda de premsa al Parlament. Granados ha advertit, però, que, de moment, la ciutadania no notarà cap efecte perquè no hi ha acords remarcables més enllà d'una futura trobada entre els  vicepresidents de les respectives administracions. "Confiem que les reunions anunciades entre els vicepresidents siguin més profitoses", ha assenyalat. El PSC donarà suport al Govern en les reclamacions socials i també a l'hora de criticar la "dilapidació de competències autonòmiques" que ha exercit l'executiu de Mariano Rajoy. En canvi, critiquen que dins dels 46 punts que Carles Puigdemont va lliurar a Rajoy s'inclogui el full de ruta independentista. "Sembla que ahir el president Rajoy i el president Puigdemont es van reunir, i el que esperem els socialistes és que els vicepresidents no només es reuneixin sinó que dialoguin", ha apuntat la portaveu del PSC. No obstant, Granados ha fet una valoració positiva de la reunió Rajoy-Puigdemont, malgrat que opina que una reunió entre els presidents de la Generalitat i de l'Estat no hauria de ser notícia.

Summary: El PSC celebra la reunió Rajoy-Puigdemont però avisa que no n'ha sortit cap mesura per ajudar la ciutadania


El director del Comitè Tècnic de Gestió del coronavirus, Fernando Simón, està infectat pel covid-19, segons ha confirmat en roda de premsa a La Moncloa la doctora María José Sierra, membre del Centre de Coordinació d'Alertes i Emergències Sanitàries. Sierra ha explicat que Simón "ha donat positiu en test de coronavirus" després de presentar "un pic de febre". En tot cas, ha afegit, el cap dels tècnics de la Moncloa en la lluita contra la pandèmia "està bé" i es troba "en confinament domiciliari".  (La notícia anterior, on parlàvem de "possible positiu", ja ha estat actualitzada) Simón va ser diagnosticat aquest diumenge a la nit i està a l'espera d'un segon test. Dissabte passat Simón ja va faltar a una de les rodes de premsa habituals a La Moncloa perquè tenia símptomes d'infecció, però l'endemà va comparèixer de nou després d'haver donat negatiu a la prova.   El seu és el segon cas de coronavirus al sí del comitè de tècnics que gestionen la lluita contra la pandèmia, després del positiu del Director Adjunt Operatiu de la Guàrdia Civil, Laurentino Ceña.

Summary: ACTUALIZACIÓ:El cap dels tècnics del govern espanyol contra el covid-19, Fernando Simón, positiu per coronavirus


ILC Iberia, filial d'Iberpotash, ha protestat davant del Tribunal de Justícia de la Unió Europea que la cobertura del runam de Vilafruns costejada per la Generalitat li va ocasionar una "pèrdua d'ingressos" i "d'oportunitat" de negoci perquè després ja no podia explotar els dipòsits de sal que contenia. L'empresa minera ha fet aquestes al·legacions a la vista celebrada aquest divendres a Luxemburg pel recurs contra la decisió de Brussel·les de declarar com "ajudes d'estat il·legal" les baixes garanties mediambientals exigides a Iberpotash i el finançament públic del recobriment de runam que li van donar "un avantatge competitiu excessiu". Davant l'argument que les mesures no li van generar un benefici sinó una pèrdua, la Comissió Europea ha replicat que aquest ingressos econòmics són "completament hipotètics" perquè no ha demostrat mai que pugui explotar comercialment el runam. El 2018 la filial de l'empresa israeliana va recórrer davant del TJUE la resolució de la CE que també li exigia retornar més de 5,8 milions d'euros per l'avantatge aconseguit. Si bé ja ha pagat aquest cost, Iberpotash exigeix al tribunal amb seu a Luxemburg que tombi la declaració de les ajudes com a "il·legals" i, si no pot ser, que corregeixi almenys les quantitats a retornar. Cas Iberpotash El 2017 la CE va determinar que l'Estat i la Generalitat havien atorgat "ajuts il·legals" a Iberpotash perquè aquesta "no va haver d'assumir les despeses de la protecció mediambiental que altres competidores del sector miner assumeixen a la UE" i, per tant, "va gaudir d'un avantatge competitiu excessiu". En concret, la CE va sancionar l'Estat no només per finançar els costos de reparació mediambiental a la colònia minera de Vilafruns, sinó també pel fet que s'exigissin a l'empresa unes garanties "injustificablement baixes" per compensar l'impacte mediambiental negatiu de les mines de Súria i Balsareny/Sallent. En la seva decisió, l'executiu de la UE destacava que la Generalitat les havia calculat "a un nivell significativament major". Tanmateix, en el cas de Vilafruns, la CE va recriminar al Govern que financés "la despesa total per reduir l'impacte mediambiental negatiu" l'any 2008 i 2009 i que Iberpotash no n'assumís almenys el 50%, tal com requereix la normativa europea.

Summary: Iberpotash protesta al TJUE per "la pèrdua d'ingressos" per la cobertura del runam de Vilafruns amb fons públics